དེ་ཡང་གོ་གླུ་ཞེས་པའི་དམངས་ཁྲོད་ཀྱི་ཟློས་གར་འདི་ནི་ཁམས་དཔལ་ཡུལ་རྫོང་ཞབས་ཀྱི་རྙིང་མའི་དགོན་ཆེན་ཤར་རྒྱལ་བ་ཀཿཐོག་དགོན་པའི་ཐུན་མོང་མ་ཡིན་པའི་ཟོར་འཆམ་ཞིག་ཡིན།ད་བར་དུ་འཆམ་འདི་དར་ནས་ལོ་ངོ་བརྒྱ་ཕྲག་དུ་མ་སོང་ཡོད།དེ་ཡང་ཐོག་མར་འཆམ་འདི་དགོན་པའི་དགུ་གཏོར་ཆེན་མོ་དང་བསྟུན་ནས་དགྲ་བགེགས་དང་རྐྱེན་ངན་བར་ཆད་དག་བསྒྲལ་བའི་ཕྱིར་དུ་ལོ་ལྟར་རྒྱུན་མ་ཆད་པར་འཆམ་སྲོལ་ཡོད།དེ་བཞིན་དུ་གོ་གླུ་འདི་ཡང་ཁམས་དཔལ་ཡུལ་ཧོར་པོའི་ལག་ཤེས་བཟོ་རྩལ་དང་འབྲེལ་བ་ཆེན་པོ་ཡོད་དེ།འཆམ་འདིས་གཙོ་བོ་གླིང་གི་དཔའ་རྒྱ་ཚ་ཞལ་དཀར་དང་ཁོང་གི་རྟ་ཕོ་རྒྱ་བྱ་སོག་དཀར་དང་།གྲི་ཡ་ཟི་སྐར་ཕྲན།ཁྲབ་རྨོག་སོགས་ལ་རྣམ་བཤད་བྱས་ཏེ་མགར་ལས་ཕྱོགས་ཀྱི་རིག་གནས་དག་ཕུན་སུམ་ཚོགས་པའི་སྒོ་ནས་མིག་མདུན་དུ་མངོན་ཡོད་དོ།།